b'\n_START_ARTICLE_\nJonas Adomaitis (1919)\n_START_PARAGRAPH_\nJonas Adomaitis (1919 m. kovo 13 d. \xc5\xbdygai\xc4\x8diuose, Taurag\xc4\x97s apskr. \xe2\x80\x93 1991 m. sausio 8 d. Sani Hilse, JAV) \xe2\x80\x93 vargonininkas, chorvedys, pedagogas.\n_START_SECTION_\nBiografija\n_START_PARAGRAPH_\nMuzikos mok\xc4\x97si pas savo t\xc4\x97v\xc4\x85 Juoz\xc4\x85 Adomait\xc4\xaf, baig\xc4\x97 Taurag\xc4\x97s komercin\xc4\x99 gimnazij\xc4\x85 ir 1936 m. mokytoj\xc5\xb3 kursus \xc5\xa0iauliuose. I\xc5\xa1 prad\xc5\xbei\xc5\xb3 mokytojavo Teneniuose (\xc5\xa0ilal\xc4\x97s raj.), nuo 1942 m. \xc5\xbdygai\xc4\x8diuose. Ten buvo prad\xc5\xbeios mokyklos ved\xc4\x97jas, vadovavo vaik\xc5\xb3 chorui ir orkestr\xc4\x97liui._NEWLINE_1944 m. pasitrauk\xc4\x99s \xc4\xaf Vokietij\xc4\x85, buvo Hanau stovyklos prad\xc5\xbeios mokyklos muzikos mokytojas, \xe2\x80\x9eDainavos\xe2\x80\x9c ansamblio chormeisteris ir orkestro vadovas, suorganizavo kaimo kapel\xc4\x85 ir vaik\xc5\xb3 chor\xc4\x85. Pareng\xc4\x97 \xe2\x80\x9eBerneli\xc5\xb3 mi\xc5\xa1ias\xe2\x80\x9c, sub\xc5\xabr\xc4\x97 tautini\xc5\xb3 \xc5\xa1oki\xc5\xb3 grup\xc4\x99, talkino \xe2\x80\x9eAt\xc5\xbealyno\xe2\x80\x9c m\xc4\x97g\xc4\x97j\xc5\xb3 teatrui._NEWLINE_1949 m. atvyk\xc4\x99s \xc4\xaf JAV, apsigyveno Ro\xc4\x8desteryje, Niujorke, vargonininkavo \xc5\xa0v. Jurgio lietuvi\xc5\xb3 parapijoje, su pertrauka vadovavo LB mi\xc5\xa1riajam ir vyr\xc5\xb3 chorams. Mi\xc5\xa1r\xc5\xb3j\xc4\xaf chor\xc4\x85 jam pad\xc4\x97jo organizuoti Zenonas Nomeika (pirmasis choro koncertas \xc4\xafvyko 1949 m. rugs\xc4\x97jo 8 d. ba\xc5\xbeny\xc4\x8dioje ir lietuvi\xc5\xb3 koncert\xc5\xb3 sal\xc4\x97je). 1960 m. suburtas ir moter\xc5\xb3 choras. Mi\xc5\xa1rusis choras (40-45 dalyviai) i\xc5\xa1moko nema\xc5\xbea \xc4\xafvairi\xc5\xb3 k\xc5\xabrini\xc5\xb3 ir sureng\xc4\x97 per 50 koncert\xc5\xb3, dalyvavo 1964 m. Pasaulin\xc4\x97s parodos Lietuvi\xc5\xb3 dienos koncerte Niujorke, 1966, 1971 ir 1978 m. JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se \xc4\x8cikagoje ir Toronte, kituose tautiniuose renginiuose. J. Adomaitis chorams vadovavo iki 1984 m. Nuo 1977 m. dar vadovavo \xe2\x80\x9eSutartin\xc4\x97s\xe2\x80\x9c ansambliui, su kuriuo daug koncertavo. Kelet\xc4\x85 met\xc5\xb3 dainavo Petro Armono vadovaujamame vyr\xc5\xb3 vokaliniame kvartete, o kai chorui vadovavo Petras Armonas ir Juozas Strolia, buvo dirigent\xc5\xb3 pad\xc4\x97j\xc4\x97jas ir choro valdybos pirmininkas. Paskutiniais gyvenimo metais gyveno Floridoje.'